**Pressemeddelelse**

**GreenLab bliver dansk katalysator for nyt, globalt P2X energimarked – ”Det her er det næste energieventyr for Danmark”**

*GreenLab i Skive har i dag modtaget 80 millioner kroner fra Energistyrelsens energilagringspulje – penge, der over de næste fem år skal cementere Danmarks position i front på den globale energiscene. GreenLab skal, i samarbejde med en række partnere, skabe verdens første storskala facilitet for produktion af grøn brint og metanol. Her kan grøn energi fra vind og sol omdannes til andre energikilder og lagres – og siden bruges som bæredygtige brændstoffer til fx. procesindustrien og tung transport. Teknologien kaldes P2X og indeholder kolossalt eksportpotentiale for Danmark, mener GreenLab og deres 11 industrielle partnere i projektet.*

**”Det næste energieventyr for Danmark”**

Står det til GreenLabs CEO, Christopher Sorensen, bliver GreenLab snart et navn, som verden kender lige så godt som Vestas eller Mærsk. I Skive har han og en gruppe partnere netop trukket en historisk stor bevilling hjem, som skal sikre den fortsatte udvikling og implementering af P2X-teknologi. En bevilling, der ikke bare kommer til at betyde meget for antallet af arbejdspladser på Skive-egnen, men som indeholder et massivt eksportpotentiale for Danmark.

”Jeg er ikke i tvivl om, at P2X-teknologien er et helt nødvendigt fokusområde, hvis Danmark skal nå 70%-målsætningen inden 2030 – og på sigt nå klimaneutralitet i 2050”, siger Christopher Sorensen, der tidligere har stået i spidsen for den CO2-neutrale by Masdar i Abu Dhabi. P2X står for *Power to X*, og handler om, hvordan man lagrer overskudsstrøm fra grønne energikilder, så man kan bruge den lagrede energi senere. Det gør man ved at omdanne den grønne strøm til såkaldte electrofuels – fx. brint og metanol. Og når først det er på plads, er mulighederne uendelige.

**Lastbilerne skal køre på vind og tankskibene skal sejle på sol**

Hos GreenLab er der især to anvendelsesmuligheder i fokus for P2X: Lokalt skal den omdannede strøm bruges som energikilde i GreenLabs industrielle virksomhedspark, hvor en række virksomheder producerer CO2-neutrale produkter – en øvelse der i sig selv kommer til at spare området for 80.000 tons CO2 om året. Men på globalt plan skal GreenLabs electrofuels være med til at skabe en af de største og mest afgørende grønne omstillinger, vi står overfor: omstillingen af transportsektoren.

”Som en del af projektet bygger vi verdens første grønne fuldskala kombinerede brint- og metanol-anlæg til brug for grøn transport”, siger Steen Harding Hintze, der er udviklingsdirektør i GreenLab. ”Det er banebrydende, at vi i dette projekt samler alle de nødvendige aktører, der skal til for at lykkes med netop dette – fra vindproducenterne til brintproducenterne og videre til afsætningsleddet. Vi er i alt 11 aktører – alle sammen med forskellige kompetencer, men med de samme, store ambitioner.”

**Katalysator for nyt energimarked**

Når der sættes gang i P2X produktionen i GreenLab er det starten på en platform, der kommer til at drive et helt nyt energimarked, både i Danmark og globalt. Norlys er en energi- og telekoncern, der forsyner store dele af Jylland med el – og virksomheden er en af de 11 bærende partnere i projektet. Lars Bo Jensen er Direktør for Koncernstrategi og M&A i Norlys, og han

har store forventninger til P2X som nyt eksportmarked for Danmark. ”Der er slet ingen tvivl om, at hvis vi får et forspring i Danmark på det her område, så kan det danne grobund for et markant eksportmarked”, siger han.

**Mulig løsning for Mærsk**

En af kunderne på det nye energimarked er A.P. Møller – Mærsk, der fører an i den globale skibsfarts klimabestræbelser med målet om en CO2-neutral skibsflåde i 2050. Det kræver at Mærsk – i samarbejde med det bredere shipping-økosystem – senest i 2030 identificerer og modner de rette teknologier til at nå i mål.

"Udfordringen med at blive CO2-neutral er på én gang en forretnings- og samfundsmæssig nødvendighed og en invitation til nye, innovative samarbejder om bæredygtige løsninger. Vi har 10 år til at identificere samt 20 år til at modne og skalere de rigtige, kommercielt levedygtige løsninger, der skal drive vores +700 skibe ind i en bæredygtig fremtid. P2X har potentialet til at blive én af disse løsninger, og GreenLab er en spændende partner, vi ser frem til at arbejde med i de kommende år", siger Ole Graa Jakobsen, som er Vice President, Head of Fleet Technology hos Maersk Line.

P2X projektet starter op d. 1/1 2020 og skal køre frem til 2025. Projektet omfatter blandt andet etableringen af et 10 MW metanol-anlæg og et 12 MW elektrolyseanlæg. El skal aftages fra et lokalt 80MW kombineret vind- og solkraftanlæg.

Konsortiet tæller ud over Greenlab A/S: Eurowind Energy A/S, GreenHydrogen A/S, Norlys Holding A/S, RE:Integrate Aps, Energinet Elsystemansvar A/S, Dansk Gasteknisk Center, Everfuel Europe A/S, E.on Danmark A/S, DTU Energi, EA Energianalyse

For yderligere udtalelser, kontakt:

Christopher Donald Sorensen (CEO): Mail: [cdso@greenlab.dk](mailto:cdso@greenlab.dk) / Tlf.: +45 6056 5499

Steen Harding Hintze (Development Director): Mail: [shhi@greenlab.dk](mailto:shhi@greenlab.dk) / Tlf.: +45 21790799

Stig P. Christensen (Bestyrelsesformand): Mail: [spc@spcadvice.dk](mailto:spc@spcadvice.dk) / Tlf.: +45 20295111

*GreenLab er en industriel, grøn virksomhedspark, en teknologi-katalysator og et nationalt forskningscenter for grøn energi. Her udvikles fremtidens grønne løsninger i samarbejde med ledende nationale og internationale partnere. Ambitionen er at eksportere GreenLabs model for teknologi og samarbejde til resten af verden. Let’s Create A Power Shift!*

[*www.greenlab.dk*](http://www.greenlab.dk)

[*https://www.linkedin.com/company/greenlabskive*](https://www.linkedin.com/company/greenlabskive)